Hendecasyllaborum seu Baiarum libri duo/1.14
Et mollem cole amaracon, Batilla,
Et multo madidam fove liquore,
Et sparsas digitis comas repone,
Atque illas patulam reflecte in umbram,
Lusum et delicias tuae fenestrae,
Et rarum cupidi senis levamen.
Dum te prospicit hortulos colentem,
Tondentemque comas, simulque ramos
In conum docili manu prementem,
Miratur digitos, stupetque ocellos,
Et totus miser haeret in papillis,
Frigensque aestuat, aestuansque friget,
Infelix simul et simul beatus.
Felices sed apes, nemus beatum,
Quae circumvolitant leguntque flores,
Et rorem simul et tuos labores 
In tectis relinunt, liquantque nectar.
O qui mesopii liquoris auram
Hyblae et quaeritis, et valere Hymetum
Hyblam et dicite, mel batillianum
Ipsi quaerite. Sordet Hybla, sordet
Vertex atticus, et liquor Panhormi:
Ite, et quaerite mel batillianum.